정조 12년
持平柳星漢疏曰伏以一陽初復百籙維新彌月之慶指日以期臣民顒祝與天無極仍伏念臣至庸極陋最居人下幼而蔑學壯而無聞倖竊科第已踰涯分凡百執事俱無所當雖微官末職亦難堪任暫試輒僨已驗前轍論其辜負萬殞猶輕聖恩天大獲保殘喘薄勘恩譴旋蒙宥還蟄伏田間隨分飮啄雨露霜雪莫非生成臣又獲罪神明纔喪老母三年甫畢百念都鑠餘生萬事有淚而已忽於前十月二十二日伏奉聖旨以臣爲司憲府持平者況伏聞特敎收錄恩數曠絶致勤聖意落點前望薇垣之恩遞未幾柏府之新除又叨自顧愚迷何以得此臣性本偏拙門又單寒了然孤立墻壁無依杜門省愆一紀于玆日與老父相依爲命歌詠聖澤志願唯斯豈意螻蟻賤臣尙記淵衷拂拭於衆棄之中甄發於積廢之餘置之邇列侈以寵光臣聞命驚惶繼以感泣闔門攢祝罔知攸措殿下之於臣天地父母也臣之一身已非己有夷險生死竭蹶趨承少報塵刹卽臣之分也當初逡巡已極悚仄今若趑趄轉益隕越遂自章皇出肅粗伸微分而本職異於閑司漫職則不顧防閑因仍蹲冒反覆思量斷無是理臺閣之責不輕而重有國之政無論大小無不與聞雖誠意足以補闕拾遺風裁足以警世鎭俗者亦或辭巽而不居況以臣之人器其於見職萬不近似長短本末實狀俱著不待人言臣實自知今使臣貪慕恩榮嚴畏分義冒昧承膺略無忌憚是直一無省覺沒廉恥不識世間有一分道理者也其壞損體貌玷辱名器誠非細事也參前倚衡決知其不可徊徨震剝窮無所呼籲玆敢略暴肝膈仰瀆崇聽伏願聖明察臣不合之狀諒臣難冒之情亟賜鐫改以存古昔重臺閣之義焉臣未及持身先欲論事顚倒僭越極知猥屑而恩造罔極糜粉難謝泯默孤負又一死罪區區寸忱不敢自隱唯聖明裁擇焉今日之急務有三焉曰進聖學也復讎冤也祛奢侈也臣通籍十二年尙不識天顔前後入侍者二幸行時祗候者數矣而天威咫尺無由仰瞻區區犬馬之誠常抱至恨輿儓下賤皆能覩日月之光而臣獨未能則而況聖人心法御天神用何以測其萬一也第於政令擧措之間略有所管窺者廟宮之制參酌適中情禮俱至而臣知聖學之高明卓越百王大小祀典克誠克敬終始如一而臣知聖孝之出天不待勉疆綜理庶務錙銖不遺曲盡條達無所不燭而臣知聰明睿知出尋常萬萬待戚里有道上不使于政下不傷恩澤治獄克欽寧失於疎緩而不失於嚴急曲察民隱疾病飢寒至誠軫念丕闡文敎經術詞章蔚然可觀此皆盛德大業群下不敢贊一辭者也第以堯舜吾君之義尤切聖益聖之至願從古聖人無不聽明睿智而其多才多藝尤稱周公雖以周禮見之大而天官輔相財成之道細而工匠賤技之方無不該備通曉大哉其無所不能也然周公之所以爲聖人恐不在此而在德詩人親見而贊歎之極其形容不過曰赤舄几几其雜出於傳記又極其盛不過曰洞洞屬屬身若不勝衣言若不出口赤舄几几言其安也洞洞屬屬言其敬也觀其制禮作樂征伐政令則不啻若神龍之變化造物之難測雲行雨施天地開闔而及見其本來氣像則只是謙恭寅畏從容安重無一毫英邁俊爽之意乃所以爲大聖人也伏想我殿下天縱上聖多才多藝將大有爲天意實非偶然御極十二年乾綱赫赫太阿在手以此天姿少加之意內聖外王何患不能而臣愚死罪竊觀其形于事著于跡者似有未及盡分者辭令非不謹嚴而或失於急迫施爲非不詳審而或欠於持重文理密察而或不免綱紀疎漏英華發越而猶未若根基茂實閱歷旣多姦僞不可不察而終不如至誠待人而自有先知分任天工聽從不可不專而終不如初審揀選而共享福祿此數者言之甚易行之甚難而臣子之所仰望於殿下與殿下之所自期本不草草則必欲其盡善而盡美乃至情也至敬也一日萬機應接交錯事物易以爲累氣質易以用事又無嚴師畏友左右承弼則雖以聖德難保其有進而無退也苟非刻期工夫眞的做去則變化氣質超脫物累恐未易言也程子曰進學在致知涵養須用敬臣伏聞殿下於進學之工固已有餘凡經義之大經大旨訓詁之細條纖目以至於史學之參考事變皆融會貫通如誦己言卽此以行之可矣而以聖人自謙之心若求知之極處則在殿下加勉之如何至於涵養本源之工則尤極精密自濂洛諸賢皆已難之人欲淨盡氣質醇化至正至中神淸理活無浮念雜念之膠擾有惶惺自在之至妙無一箇物事而卽萬事之本此所謂未發境界也其未發也旣如是恰好故發之爲喜怒哀樂皆得其中凡人之喜怒哀樂未得其中者皆病在於未發也未發之有病以思慮繁而氣質未化也故雖霎時之間必也思慮未萌氣質盡變然後得爲未發也此非造次可致者也必先用力於動處然後可以馴致每遇一事專一心力精察於公私之分固守於終始之頃無客念之參錯無他事之侵撓無爲聰明所使無爲氣質所乘尋箇是處平正的實旣了前事方接來者則事到心閑如寒暑晝夜交易於前若此不已眞積力久則有時乎不知不覺而忽到未發之境雖不覩而不聞常戒謹而恐懼旣不放過又不得用力犬過略略存得淵淵自明精妙之極不容人爲朱子所謂自戒懼而約之以至於至精之中者是也故天下之事無大於此聖人之學莫精於此動靜交修內外竝進則本源旣自中正流通自然和樂忙迫化爲安詳輕淸化爲重厚無過中之喜無暴發之怒擧止優游氣像雍容榮華刊落本實充完不待辭敎之繁衍而處置得當以此做事此何事也雖經緯天地集成今古何所不能也從古眞定大英雄皆從戰戰兢兢臨深履薄上出來若使英豪俊邁之意人得以見之則恐非眞定大英雄也語雖膚淺可備一說伏願殿下留神澄省焉嗚呼世道橫潰亂逆層生丙申以來無變不有有麟謙龜量焉有範能師翰焉繼之以榮德瑮福之輩一種戾氣散生各處凶肚逆腸異情同歸畢竟夏賊出焉窮凶極惡有浮鏡夢之罪而常典故例未用适雲之律驚心痛骨天地晦塞噫嘻丙午五月之變至冤極痛窮天必復之讎也設若閭巷士庶之家有一慘喪奴僕用意醫藥致變則在法必誅不待終日矣我文孝春宮在殿下則嗣子也在臣民則貳極也四百年宗社之所托重也衣尺纔長睿知方生藹如新春赫如出日三殿一宮倚以爲安億萬生靈仰而爲生一朝變出不意毒手迅急天地神明未及救得嗚呼此何事也以我列聖之積德累仁以我殿下之至聖至明春秋鼎盛之後幸有我元子因此賊而不能保千剮此賊萬剮此賊猶不足以慰我臣民慰我殿宮慰我山川社稷慰我列聖在天之靈而生置善地飽暖自如天乎天乎此何義也徑斷乳道自有人生以來未有之事也疹用蔘附自有醫藥以來所無之方也稠坐凶言已包惡逆之心顧瞻他日終售憯毒之計旣逞大惡又斷餘望症候怪底前後無異慈聖諺敎昭揭日星幺麽醫媼非渠獨辦復明兩賊伏法寥寥凶徒糾結逆窟隱伏其主張是指揮是者必有其人而端緖旣露徑斃滅口人心至靈萬口同憤如不欲生莫可沮遏其鉤覈之誅戮之不容呼吸之緩者求之天理而當然求之人事而當然最初慈敎未頒之前屬之疑晦置之隱忍猶或可也及慈敎旣下之後唯有涕泣痛哭奉行天討之不暇而時日侵久尋常過去臣誠至愚不知其何故而然也此莫非群下之罪而以殿下止慈之道亦不能無天地之憾也至冤撤泉厚地不能掩至痛在心上天鑑臨此冤何時可雪此痛何時可泄惜此數賊之命屈至情而廢大義寧有是理寧有是理也此大獄也殿下之積年不決聖意必有所在而其如至重至大至冤至痛何哉醫媼不可不問宇偉不可不誅窩窟不可不覈伏願殿下一刀夬斷以雪此冤以復此讎也臣聞存乎人者心志爲大氣血爲小養氣血以傷心志則養小以失大也故衣服飮食皆外物也細節也人能制其氣血以養心志則衣服飮食自不入於其心故君子不致力於衣服飮食唯宗廟朝廷禮樂之所在也儀章文物不可不備此先王所以致力乎衮冕也其餘燕私之用足以無飢渴禦寒暑則斯可矣若或區區形役必求其華美輕暖以快耳目而聘血氣則適足以自損實無毫髮之益臣竊想我殿下見道精微制行高明凡諸外物之碌碌瑣瑣者無足以經心而求之以端本淸源之術則灑落淸高卓立乎昭曠之域卽我殿下致力處也今閭閻之間朝著之上奢侈比之十數年前不啻倍蓗俗尙靡然莫可收拾綺羅錦紬用之燕服視同木綿金銀珠玉用之常飭賤如銅鐵內而仰事俯育雖或不能其心外而服飾裝束率多傾産以充之此雖因其人之自誤浸浸成習以至於貽累聖德而在聖人自省之道亦豈無可戒者哉存乎心者形諸辭色形諸辭色則見於事爲出於天理之公則人亦從之於天理之公出於形氣之私則人亦從之於形氣之私黼黻之華俎豆之盛天理之公也燕服之奢常膳之侈形氣之私也天理人欲同行異實正之以道齊之以禮則上之所好下必有甚焉者試以目下禁髢一事見之數百年痼弊一朝變之而未嘗刑一人此用何術也人知聖意出於至誠也祛奢侈之道亦如斯而已殿下心誠惡之則奢侈斯變矣旣行者如彼其至易則未然者未必其至難也是在殿下也今之論奢侈之糜財者雖近乎較計利害而治國之道不可不論利害大禍未嘗不起於細故至治未嘗不由於小德細微之中藏之以尾閭大壑此實大可憂者又有大於此者蠱人心術禍人家國莫如奢侈凡人之百病皆由此出以其惡澹泊而長驕傲不安其分也居家而奢侈則其心不暇及於孝悌在朝而奢侈則其心不暇及於忠敬意欲無厭害人便己無所不至凡綺紈之家覆墜而不自覺良以此也自其幼少不知衣食之根源不識生民之疾苦括人平生之力以快一時之意而不知其潛滋暗長養成難救之禍本也故奢侈不祛則治國更無可論墳典以來未嘗有奢侈之大君子亦未嘗有奢侈之治世也我先大王五十年至治豐功盛烈雖未易形容而其本實在於崇儉儉爲衆善之本而其流之歸使人日遷善而不自知財用自足嗜欲不長先人而後己禮讓興起養生而送死仁義流行此古聖所以知要務之道也今以我殿下聖德高材本之以崇儉濟之以良法美制則本領敦厚品節淸明眞聖人之治也伏願殿下淵然深思無以其小善而忽之也凡人臣之進言者其平日行己積之有素足以孚感然後言之無愧聽之不厭故能上動天心下惠民物而臣於所言之事夷顧其行曾無一半分或近而掇拾敷陳冀或萬一之裨益俯仰慙悚罪合萬死伏願殿下無以人廢其言臣於日前趙德隣黃翼再處分竊有所滋惑焉翼再事實臣姑未及詳知而至於德獜則其所爲乙巳一疏旨意叵測辭氣絶悖者固非一二而最其中急其倉卒以下十四字其誣逼惡毒口不忍言筆不能書者也鏡夢麟亮之所以爲鏡夢麟亮皆以此心腸也此賊而猶入於曠蕩之典則辛壬義理其將何以闡明耶論人雖當觀其末節而抑有說焉德鄰之於戊申果能自出意見倡起義旅則雖或誘之以當初所見之誤晩乃覺得未爲不可而此則不然朝家謂其嶺中之翹楚特定號召使其自效則收聚若干人以應號召之名卽其時事勢之不得不然者也若謂之猶賢乎己則可也而遂謂之功可掩罪則不可觀其始末此果先迷而後覺者耶臣恐嶺俗之詿誤因此轉甚而忠義之士無所興起也伏願亟寢成命以從公議焉省疏具悉所陳切實當體念附陳趙德鄰事他批已悉之爾其勿辭察職